
______________________________________________________________________________

На основу члана 138. став 1. Устава Републике Србије
 и  члана 31. став 2. Закона о Заштитнику грађана
, поступајући по притужби А. Ј. Ј. из Београда, у поступку контроле законитости и правилности рада Министарства здравља, Заштитник грађана  

У Т В Р Ђ У Ј Е
Министарство здравља чини пропуст у раду јер не предузима мере из своје надлежности како би обезбедило да се у здравственим установама примарне здравствене заштите лабораторијска дијагностика за здраву децу обавља на начин који децу не излаже ризицима од обољевања.
Министарство здравља тиме поступа супротно начелу да се деци гарантује највиши могући стандард здравља и здравствене заштите.

На основу Уставом и Законом прописаних овлашћења, Заштитник грађана упућује Министарству здравља следеће 

ПРЕПОРУКЕ
I

Потребно је да Министарство здравља изврши надзор у здравственим установама примарне здравствене заштите у Републици Србији ради утврђивања да ли се лабораторијска дијагностика и друге здравствене услуге за здраву децу обављају на начин који децу не излаже ризицима од обољевања.

II

Потребно је да Министарство здравља обезбеди да здравствене установе примарне здравствене заштите, организационим променама или на други начин, обезбеде да се лабораторијска дијагностика и друге здравствене услуге за здраву децу обављају на начин који децу не излаже ризицима од обољевања.

III

Потребно је да Министарство здравља измени и допуни Правилник о ближим условима за обављање здравствене делатности у здравственим установама и другим облицима здравствене службе
 прописивањем начина обављања лабораторијске дијагностике и пружања других здравствених услуга за здраву децу на начин који децу не излаже ризицима од обољевања.
Министарство здравља обавестиће Заштитника грађана о поступању по препорукама најкасније 01. 09. 2017. године, уз достављање доказа који изјашњење поткрепљују.

Разлози

Заштитнику грађана обратила се А. Ј. Ј. из Београда притужбом на рад Дома здравља „Вождовац“ у Београду, саветника за права пацијената у Београду и Министарства здравља. Она је навела да надлежни органи – саветник за права пацијената и здравствена инспекција – нису предузели мере према Дому здравља „Вождовац“ због тога што та установа није обезбедила да се лабораторијска дијагностика за здраву децу обавља тако да здрава деца не долазе у контакт са оболелим пацијентима.

Заштитник грађана је спровео поступак контроле законитости и правилности рада Министарства здравља, те је на основу навода притужбе, изјашњења органа
, и копије документације коју су доставили притужиља и контролисани орган, утврдио следеће чињенично стање:
Подноситељка притужбе је 08. 04. 2015. године одвела дете, по упуту изабраног лекара, у Службу за лабораторијску дијагностику Дома здравља „Вождовац“, ради редовног прегледа детета. У Служби за лабораторијску дијагностику је било доста пацијената – деце и одраслих – од којих су неки били болесни. Притужиља је затражила да са дететом буде примљена одвојено од оболелих пацијената, у ком захтеву се придружило још неколико родитеља, али им је речено да Дом здравља нема таквих услова.

Притужиља се обратила саветнику за права пацијената, који је оценио да представка није у његовој надлежности, те је представку притужиље упутио Министарству здравља.
Министарство је извршило инспекцијски надзор у коме је констатовало неспорне чињенице које су се односиле на преглед детета, укључујући и чињеницу да се дете налазило у просторијама Службе за лабораторијску дијагностику у којој се примају и оболели пацијенти. Министарство здравља је оценило да Дом здравља „Вождовац“ није поступио супротно Правилнику о ближим условима за обављање здравствене делатности у здравственим установама и другим облицима здравствене службе
 јер се у Правилнику „не наводи да Служба за лабораторијску дијагностику мора да има одвојен улаз за здраву и болесну децу“

***

Приликом утврђивања пропуста у раду Министарства и упућивања препорука овом органу, Заштитник грађана се руководио релевантним одредбама Конвенције о правима детета
, Закона о здравственој заштити
 и Правилника о ближим условима за обављање здравствене делатности у здравственим установама и другим облицима здравствене службе
.  
***

Закон о здравственој заштити гарантује деци право на највиши могући стандард здравља и здравствене заштите. Ово законско јемство ствара конкретне обавезе на страни здравствених установа и здравствених власти, чије извршавање треба да обезбеди законом постављени стандард. 

Превентивна здравствена заштита деце од кључне је важности за очување и унапређење здравља деце. Она не обухвата само редовне прегледе, скрининг програме и друге превентивне мере које здравствене службе предузимају, већ и обезбеђивање основних услова за превенцију настанка болести – као што је раздвајање оболелих од здраве деце, посебно у случајевима инфективних болести.

Уколико уочи недостатак у пропису који је донео, посебно када је реч о пропусту који утиче на остваривање и заштиту права детета, обавеза је органа власти да пропис измени и допуни, а тиме право детета обезбеди и унапреди.

Унапређење у остваривању и заштити права детета не мора нужно бити повезано са мењањем прописа и финансијским улагањима. Врло често и организационе промене у начину рада, искоришћењу простора и коришћењу материјалних и људских ресурса сасвим су довољне да отклоне недостатак који је умањивао, отежавао, па и онемогућавао грађане у остваривању права.

У конкретном случају, Министарство здравља проценило је да Дом здравља „Вождовац“ није неправилно поступао када је лабораторијску дијагностику организовао тако здрава деца деле исти простор (чекаоницу) са оболелим пацијентима. Аргумент за такав закључак здравствена инспекција нашла је у недостатку изричите одредбе Правилника о ближим условима за обављање здравствене делатности у здравственим установама и другим облицима здравствене службе да организациона јединица дома здравља која ради лабораторијску дијагностику мора да има одвојен улаз за здраву децу. Здравствена инспекција није испитала да ли је Дом здравља, организационим променама, променама начина коришћења просторних, материјалних и људских ресурса или на други начин, покушао да обезбеди раздвајање здраве деце и оболелих пацијената приликом обављања не само лабораторијске дијагностике, већ и приликом пружања других здравствених услуга.
Заштитник грађана налази да је потребно да Министарство здравља, вршењем инспекцијског надзора, утврди да ли домови здравља у Републици Србији обезбеђују пружање здравствених услуга за здраву децу на начин који их не излаже ризицима од обољевања, те да – уколико утврди да се такве мере не предузимају – исте наложи.

Заштитник грађана такође сматра да је потребно да Министарство здравља, изменом прописа, обезбеди да здравствене установе пружају здравствене услуге за здраву децу на начин којим ће се у пуној мери обезбедити заштита и снизити ризици од обољевања.
Ценећи утврђене чињенице и правне прописе, Заштитник грађана је, применом чл. 31. ст. 2. Закона о Заштитнику грађана, овом органу управе дао препоруке, ради отклањања учињеног пропуста и унапређивања рада органа управе. 
	ЗАМЕНИЦА ЗАШТИТНИКА ГРАЂАНА

	Гордана Стевановић


Доставити:

· Министарству здравља 

· копија подноситељки притужбе

� „Службени гласник РС“ број 98/06


� „Службени гласник РС“ бр. 79/05 и 54/07


� „Службени гласник РС“ бр. 43/06, 112/09, 50/10, 79/11, 10/12, 119/12 и 22/13


� Акт Министарства здравља бр. 072-00-999/2015-09 од 22. 04. 2016. године


� „Службени гласник РС“ бр. 43/06, 112/09, 50/10, 79/11, 10/12, 119/12 и 22/13


� Акт Министарства здравља бр. 072-00-999/2015-09 од 22. 04. 2016. године


� Члан 24 Конвенције о правима детета (Закон о ратификацији Конвенције УН о правима детета, „Службени лист СФРЈ - Међународни уговори“ број 15/90, „Службени лист СРЈ - Међународни уговори“ бр. 4/96 и 2/97)


� Члан 25 Закона о здравственој заштити („Службени гласник РС“ бр. 107/05, 72/09, 88/10, 99/10, 57/11, 119/12, 45/13, 93/14, 96/15 и 106/15)


� „Службени гласник РС“, број 104/2013

